SKRIFTLIG FORESPØRGSEL E-2476/02

af Elizabeth Lynne (ELDR) til Kommissionen

(6. september 2002)

Om: Beskyttelse af naturpark i Polen

Har Kommissionen mulighed for at forhindre, at den polske regering ikke indleder anlægget af Via Baltica-motorvejen, som efter planen vil komme til at gå igennem Biebrza-nationalparken og igennem andre værdifulde naturområder i den nordlige del af Polen, som det er vigtigt at beskytte, inden der er gennemført en omfattende strategisk vurdering af de miljømæssige indvirkninger?

Agter Kommissionen at hjælpe den polske regering med at foretage en vurdering af alternative vejmuligheder vedrørende Via Baltica-korridoren, således at den skadelige virkning af den rute, der i øjeblikket er udset til at gå igennem Biebrza-nationalparken og andre værdifulde naturområder, kan undgås.

Svar afgivet på Kommissionens vegne af Günter Verheugen

(18. oktober 2002)

Der er ingen tvivl om, at Biebrza-nationalparken er meget værdifuld og fortjener beskyttelse.

Det ærede medlem er sikkert klar over, at kandidatlandene juridisk set ikke har pligt til fuldt ud at efterleve EU-retten før tiltrædelsen. Kommissionen har imidlertid lige fra starten af tiltrædelsesforhandlingerne understreget, at alle nye infrastrukturinvesteringer i kandidatlandene bør opfylde EU-miljølovgivningens krav. Polen bør derfor efterleve de relevante naturbeskyttelsesdirektiver (92/43/EØF og 79/409/EØF) i forbindelse med alle transportinfrastrukturprojekter og således også Via Baltica-projekterne.

Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1) og Rådets direktiv 79/409/EØF af 2. april 1979 om beskyttelse af vilde fugle(2) gælder for Polen, så snart det bliver medlem af EU. Dette betyder, at den beskyttelse, der er omhandlet i artikel 6, stk. 2, 3 og 4, i direktiv 92/43/EØF, gælder alle lokaliteter, der er opført på listen over lokaliteter, der kan udpeges som lokaliteter af fællesskabsbetydning, og lokaliteter, der er udpeget som særligt beskyttede områder i henhold til direktiv 79/409/EØF.

Desuden skal alle medlemsstater (nuværende og kommende) senest 21. juli 2004 gennemføre Europa-Parlamentets og Rådets direktiv 2001/42/EF af 27. juni 2001 om vurdering af bestemte planers og programmers indvirkning på miljøet(3). Direktivet finder anvendelse på planer og programmer, for hvilke den første formelle forberedende retsakt forelægges den 21. juli 2004 eller derefter. Allerede planlagte projekter, for hvilke planerne forelægges før dette tidspunkt, bliver derfor ikke omfattet af dette nye direktiv med

tilbagevirkende kraft. Heraf følger, at selv om direktiv 2001/42/EF er en del af EU-miljølovgivningen, der skal gennemføres af alle nye tiltrædende lande, vil dets bestemmelser endnu ikke være i kraft for Via Baltica-planer, der fremlægges før den 21. juli 2004. Det er derfor tvivlsomt, om og i hvilket omfang dette direktiv skal anvendes på Via Baltica-motorvejen gennem Biebrza-nationalparken.

I henhold til direktiv 92/43/EØF og 79/409/EØF bliver spørgsmålet om eventuelle alternative ruter kun aktuelt under særlige omstændigheder, dvs. hvis bydende nødvendige hensyn til væsentlige samfundsinteresser trods en negativ vurdering af virkningerne på den beskyttede lokalitet gør det berettiget at gennemføre projektet. Kommissionen ved ikke, på hvilket stadium planlægningen af motorvejen befinder sig, og vil kontakte de polske myndigheder om denne sag for at få deres forsikring om, at alle de nødvendige miljøkrav er opfyldt.

I denne forbindelse henleder Kommissionen det ærede medlems opmærksomhed på svar på skriftlig forespørgsel P-1648/02 fra Christopher Huhn og E-1694/02 fra Erik Meijer(4), E-1968/02 fra Chris Davies(5) og E-2284/02 fra Stavros Xarchakos og Giorgos Dimitrakopoulos(6), hvori det bekræftes, at der hverken ydes PHARE- eller ISPA-støtte til konstruktionen af Via Baltica gennem Biebrza-marsklandet i det nordøstlige Polen. Endvidere optræder et sådant projekt hverken i ISPA's eller i PHARE's projektplanlægning, hvorfor de polske myndigheder ikke har anmodet om EU-støtte til netop dette projekt. Skulle Kommissionen modtage en sådan anmodning, vil projektet blive undersøgt i lyset af de relevante EU-miljøregler.

(1) EFT L 206 af 22.7.1992.

(2) EFT L 103 af 25.4.1979.

(3) EFT L 197 af 21.7.2001.

(4) EFT C 301 E af 5.12.2002, s. 201.

(5) EFT C 309 E af 12.12.2002, s. 181.

(6) EUT C 161 E af 10.7.2003, s. 20.